## El Consell és informat de la cessió del dret de superfície de 13 parcel·les per a construir 720 vivendes per a llogar

*** Serà per un termini de 55 anys, prorrogables a 20 anys més, i es desenvoluparà a través de col·laboració publicoprivada**

La Vicepresidència Segona i Conselleria de Serveis Socials, Igualtat i Habitatge ha donat compte al Consell de l’acord d’alienació en règim de dret de superfície de 13 parcel·les propietat de l’entitat per a la construcció d’aproximadament 720 vivendes de protecció pública energèticament eficients en règim de lloguer assequible.

Esta actuació es desenvoluparà dins de la fase II del Programa 6 del Pla de recuperació, Transformació i resiliència 2021-2026, finançat per la Unió Europea-Next Generation EU.

Les parcel·les previstes formaran part de la fase II del concurs del dret de superfície que l’Entitat Valenciana d’Habitatge i Sòl (EVha) té previst licitar per a la promoció, construcció i gestió d’aproximadament 720 vivendes protegides.

Concretament, a la província de València està prevista la construcció de vivendes en les parcel·les següents: dos a Sagunt, una a l’avinguda del Barraquer, 12 (145 vivendes) i una altra al carrer Pavía, 7 (55 vivendes); altres dos a València, al carrer Vicente Miguel Carceller (78 vivendes) i una altra al carrer Francisco Largo Caballero, 43 (14 vivendes); una parcel·la al Puig de Santa Maria, al carrer Max Aub 2 (80 vivendes); i una parcel·la a Benifaió, al carrer José Huguet, 34 (40 vivendes).

Pel que fa a les parcel·les a la província d’Alacant són: una a l’avinguda Moralet de Benidorm (91 vivendes); tres parcel·les a Xàbia, una al carrer Poeta José Albi, 8 (42 vivendes) i dos al carrer Garcilaso de la Vega, 14 i 16 (les dos sumen 22 vivendes); i una última parcel·la a la Vila Joiosa, al carrer Confrides, 6 (33 vivendes).

El plec que regirà el pròxim concurs, aprovat per l’òrgan de contractació de l’EVha, també inclou dos parcel·les a Castelló de la Plana, les dos al carrer Riu Llobregat, 2 (82 vivendes) i 14 (39 vivendes). En els pròxims dies les dos parcel·les seran acceptades pel Consell de Direcció de l’EVha.

Per la seua part, l’entitat ja ha acceptat la cessió de les parcel·les dels ajuntaments de Benidorm, la Vila Joiosa i València que se sumen a les ja disponibles en els municipis de Xàbia, Sagunt, el Puig de Santa Maria i Benifaió, a les quals se sumaran les dos de Castelló, la cessió de les quals es culminarà la setmana que ve.

Les bases del concurs preveuen la cessió del dret de superfície per un termini de 55 anys, prorrogables a 20 anys més, i es desenvoluparan a través de fórmules de col·laboració publicoprivada.

L’entitat que resulte adjudicatària s’encarregarà de la construcció de les vivendes de protecció pública, la conservació i manteniment de l’edifici (vivendes, garatges, trasters, locals i elements comuns) i la gestió i explotació, mitjançant lloguer, de l’edifici.

Fecha: 20/05/2024